TLAČOVÁ SPRÁVA

**USA odštartovali výrobu biopalív II. generácie z celulózy. Európa je pozadu**

**Spojené štáty americké vedú v zavedení biopalív druhej generácie do komerčnej výroby. Európa má technológie a suroviny, chýbajú však stabilné regulačné rámce.**

BRUSEL, BRATISLAVA, 8.9. 2014 –Združenie európskych výrobcov bioetanolu ePure prinieslo správu o otvorení prvej fabriky na spracovanie a výrobu bioetanolu z celulózy v americkej Iowe. Ide o prvý krok v komerčnej výrobe biopalív druhej generácie.

„Spojené štáty vedú v zavedení celulózového etanolu do komerčnej výroby,” uvádza správa.

Fabriku postavila holandská firma DSM a americký výrobca etanolu POET v rámci projektu Liberty, vďaka ktorému v Spojených štátoch pribudnú v tomto roku aj ďalšie takéto továrne.

Šéf holandskej spoločnosti, ktorá poskytla technológiu, uviedol že to je historický deň vo vývoji celulózového etanolu ako komerčne dostupnej alternatívy ku klasickým palivám a krok vpred v prechode od fosílnych palív k obnoviteľným zdrojom palív.

Hoci v Európe existujú zariadenia na výrobu etanolu z celulózy, napríklad v Taliansku, Španielsku, dánsky DONG a nemecký Clariant, nefungujú na komerčnej báze. *“Toto je budíček pre tvorcov európskej politiky. Máme technológie a hojné zásoby biomasy, avšak potrebujeme podporné a stabilné politické prostredie pre európskych investorov do výroby celulózového etanolu,”* hovorí Rob Vierhout, generálny tajomník združenia ePure.

*„Podpora zo strany európskych vlád a ministerstiev formou vytvorenia stabilného a podporného rámca je veľmi dôležitá pre investorov aj pre producentov biopalív,“* vysvetľuje predseda výboru združenia slovenských výrobcov biopalív Róbert Spišák. *„Vývoj pokročilých biopalív druhej generácie prebieha všade na svete, vrátane Slovenska. Dobre nastavené pravidlá môžu pohnúť vývoj celulózových biopalív smerom k ich výrobe.“*

Na výrobu celulózového etanolu sa v Iowe využíva odpad zo zberu kukurice. Ďalším variantom zdrojov pre biopalivá druhej generácie sú lignocelulózové suroviny ako drevo, odpad z lesa, lístie, kôra, slama. Ich výhodou je, že nekonkurujú potravinárskym plodinám a pri výrobe biopalív sa dá zužitkovať celá plodina.  Nový návrh Európskej komisie chce presadiť, aby v roku 2020 tvorili polovicu zo stanovených 10% aj biopalivá druhej generácie.

*Pre viac informácií:*

[www.vsetkoobiopalivach.sk](http://www.vsetkoobiopalivach.sk)

Denisa Vološčuková, PR CONSULTANT

voloscukova@dynamic.sk I +421 905 230 810